Ján Boroš

Ján Boroš (* 17. apríl 1921, Vinné† 23. november 1989, Vinné) bol slovenský partizánsky veliteľ počas Slovenského národného povstania, komunistický funkcionár, zakladateľ a predseda JRD vo Vinnom a československý politik Komunistickej strany Slovenska, poslanec Snemovne ľudu Federálneho zhromaždenia za normalizácie.

 Život 
Ján Boroš pochádzal z Vinného. Otcom bol Pavel Boroš, popredný funkcionár KSČ v 30. rokoch na východnom Slovensku. Ján Boroš sa stal členom KSČ v roku 1938.

Počas druhej svetovej vojny a v SNP
Ján Boroš sa zapojil do organizácie protifašistického odboja na východnom Slovensku. V roku 1942 bol zatknutý a väznený v Ilave. Podporoval otcovu partizánsku skupinu Pavla Boroša. Bol spoluzakladateľom partizánskeho oddielu Pugačov pôsobiaceho vo Vihorlate, od 2. augusta 1944 člen oddielu Čapajev, neskôr člen oddielu Jastrib. V septembri 1944 mala byť skupina Jána Boroša preradená z oddielu Jastrib do vojensko-partizánskej brigády Kriváň, no Ján Boroš si vymohol sformovanie nezávislého oddielu pod svojím velením, ktorý prijal názov Veža. Dôvodom boli okrem iného silné ideologické rozpory, keď pplk. Vogl resp. brigáda Kriváň bojovali za obnovenie Československa, zatiaľčo Ján Boroš bol zástancom pripojenia (aspoň východného) Slovenska k Sovietskemu zväzu. Zúčastnil sa partizánskych bojov vo Vihorlate. Po nemeckom útoku a rozbití partizánskych oddielov sa do prechodu frontu v dňoch 11.25. novembra 1944 skrýval v blízkosti obce Kaluža.

Po vojne
Po vojne pôsobil Ján Boroš ako okresný veliteľ Zboru národnej bezpečnosti v Michalovciach. Podieľal sa na násilnej kolektivizácii poľnohospodárstva. Bol zakladateľom a neskôr sa stal predsedom JRD v obci Vinné.

Vo voľbách roku 1976 zasadol do Snemovne ľudu (volebný obvod č. 189 - Michalovce, Východoslovenský kraj). Mandát obhájil vo voľbách roku 1981 (obvod Michalovce). Vo Federálnom zhromaždení zotrval do konca funkčného obdobia, do volieb roku 1986.

Vyznamenania
 Hrdina socialistickej práce
 Rad červenej hviezdy (1969)

 Referencie 

 Zdroj 

Kategória:Slovenskí politici
Kategória:Politici KSČ
Kategória:Poslanci česko-slovenského Federálneho zhromaždenia
Kategória:Osobnosti SNP
Kategória:Partizánski velitelia
Kategória:Osobnosti z Vinného